b'\n_START_ARTICLE_\nPhiladelphiafelttoget\n_START_SECTION_\nErobringen av Philadelphia\n_START_PARAGRAPH_\nEtter \xc3\xa5 ha sikret New York City i sitt felttog i 1776, konsentrerte general Howe seg i 1777 om \xc3\xa5 erobre Philadelphia, setet til den revolusjon\xc3\xa6re styresmakten. Han flyttet seg sakte og gikk i land med 15 000 menn sent i august ved den nordlige enden av Chesapeake Bay, rundt 90 km s\xc3\xb8rvest for Philadelphia. Washington plasserte sine 11 000 menn mellom Howe og Philadelphia, men ble utman\xc3\xb8vrert p\xc3\xa5 flankene og drevet tilbake i slaget ved Brandywine 11. september 1777. Den kontinentale kongress forlot igjen byen og dro til York, Pennsylvania. De britiske og revolusjon\xc3\xa6re styrkene man\xc3\xb8vrerte seg rundt hverandre de neste dagene med mindre trefninger som den s\xc3\xa5kalte \xc2\xabPaoli-massakren\xc2\xbb. 26. september utman\xc3\xb8vrerte Howe til slutt Washington og marsjerte inn i Philadelphia uten motstand._NEWLINE_Britene satte en garnison p\xc3\xa5 rundt 9000 menn i Germantown, 8 km nord for Philadelphia, etter at de tok byen. Washington lyktes ikke i sitt angrep p\xc3\xa5 Germantown tidlig i oktober og trakk seg etterp\xc3\xa5 tilbake for \xc3\xa5 observere og vente. Imens sikret britene Delaware\xe2\x80\x93elva ved \xc3\xa5 ta (med vanskeligheter) fortene Mifflin og Mercer i november._NEWLINE_General Washingtons problemer p\xc3\xa5 dette tidspunktet handlet ikke bare om britene. I den s\xc3\xa5kalte Conway Cabal diskuterte noen politikere og offiserer som var misforn\xc3\xb8yde med Washingtons nylige resultater som \xc3\xb8verstkommanderende, om han burde fjernes. Washington var s\xc3\xa5ret av denne lobbyvirksomheten og la saken \xc3\xa5pent frem for kongressen. Hans tilhengere samlet seg bak ham og han fikk fortsette.\n_START_SECTION_\nValley Forge og Monmouth\n_START_PARAGRAPH_\nWashington og hans h\xc3\xa6r slo leir i Valley Forge i desember 1777, rundt 32 km fra Philadelphia hvor de ble v\xc3\xa6rende de neste seks m\xc3\xa5nedene. I l\xc3\xb8pet av vinteren d\xc3\xb8de 2500 menn (av 10 000) av sykdom og kulde. Men h\xc3\xa6ren gikk til slutt ut av Valley Forge i god stand, takket v\xc3\xa6re et treningsprogram ledet av baron von Steuben._NEWLINE_Imens erstattet general Clinton Howe som \xc3\xb8verstkommanderende. Frankrikes ankomst i krigen forandret britenes krigsstrategi, og Clinton fikk ordre fra regjeringen om \xc3\xa5 forlate Philadelphia og forsvare New York City som n\xc3\xa5 var s\xc3\xa5rbar for franskmennenes marinestyrker. Washingtons h\xc3\xa6r skygget Clinton i hans tilbaketrekning og fremtvang slaget ved Monmouth den 28. juni 1778, det siste store slaget i nord. Washingtons nestkommanderende, general Charles Lee, beordret en kontroversiell retrett under slaget, noe som gjorde at Clintons h\xc3\xa6r klarte \xc3\xa5 unnslippe. Innen juli var Clinton i New York, og Washington var igjen ved White Plains. Begge arm\xc3\xa9ene var tilbake hvor de hadde v\xc3\xa6rt to \xc3\xa5r tidligere. Med unntak av spredte treninger i nord, som slaget ved Stony Point, var fokuset i krigen n\xc3\xa5 andre steder.'